Friederike Brion
Store norske leksikon,Språk og litteratur,Litteratur i verden,Europa,Tysklands litteratur,Tysklands litteratur på 1700-tallet
Friederike Brion, tysk prestedatter fra Sesenheim i Elsass som har har fått en plass i litteraturhistorien fordi Johann Wolfgang von Goethe skrev en rekke kjærlighetsdikt til henne.
Goethe ble kjent med Friederike Brion i oktober 1770 da han var student i Strasbourg, og de ble forelsket. Da han forlot Strasbourg i august 1771, brøt han samtidig kontakten med henne. De traff hverandre en gang senere, i 1779, ifølge Goethe stod det møtet i forsoningens tegn. Friederike Brion ble senere kjent med forfatteren J. M. R. Lenz, men gjengjeldte ikke hans sterke følelser for henne. Hun forble ugift.Inspirert av forelskelsen skrev Goethe en rekke dikt som er kjent som Sesenheimer Lieder, blant andre Mailied, Willkommen und Abschied og Heidenröslein. Skyldfølelsen han følte etter bruddet, kan anes i Gretchen-skikkelsen i Faust. I sin selvbiografi, Dichtung und Wahrheit, beskriver han deres første møte i 10. bok.Også andre kunstnere har latt seg inspirere av kjærlighetshistorien mellom Goethe og Friederike Brion, blant annet Franz Lehár i operetten Friederike (1928). Les mer i Store norske leksikon Johann Wolfgang von Goethe Tysklands litteratur Eksterne lenker Friederike Brion i Deutsche Biographie En oversikt over kvinner i Goethes liv på nettstedet Goethezeitportal Dichtung und Wahrheit, 10. Buch, i fulltekst i Projekt Gutenberg-DE Heidenröslein, fulltekst, i Projekt Gutenberg-DE Mailied, fulltekst, i Projekt Gutenberg-DE Willkommen und Abschied, fulltekst, i Projekt Gutenberg-DE